(návrh)

**NariadeniE vlády**

**Slovenskej republiky**

**z ... 2019**

**o štúdiách uskutočniteľnosti investícií a koncesií a podmienkach ich vypracovania**

Vláda Slovenskej republiky podľa § 19a ods. 3 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení zákona č. 372/2018 Z. z. nariaďuje:

§ 1
Hodnota investície a koncesie

1. Štúdia uskutočniteľnosti investície sa vypracuje, ak hodnota investície je rovná alebo vyššia ako 40 000 000 eur.
2. Štúdia uskutočniteľnosti investície v informatizácii sa vypracuje, ak hodnota investície je rovná alebo vyššia ako 10 000 000 eur a viac ako 50 % výdavkov patrí do rozpočtových podpoložiek ekonomickej klasifikácie rozpočtovej klasifikácie uvedených v usmernení Ministerstva financií Slovenskej republiky k štúdiám uskutočniteľnosti investícií a koncesií.
3. Štúdia uskutočniteľnosti koncesie sa vypracuje, ak predpokladaná hodnota koncesie[[1]](#footnote-2)) je rovná alebo vyššia ako 40 000 000 eur.
4. Hodnota investície a koncesie podľa odsekov 1 až 3 sa na účely vypracovania štúdie uskutočniteľnosti posudzuje vrátane dane z pridanej hodnoty[[2]](#footnote-3)).

§ 2
Podmienky vypracovania štúdie uskutočniteľnosti

Štúdia uskutočniteľnosti vrátane určenia výdavkov, ktoré sa započítavajú do hodnoty investície a koncesie, sa vypracuje tak, aby bola v súlade s  usmernením Ministerstva financií Slovenskej republiky k štúdiám uskutočniteľnosti investícií a koncesií, ktoré je zverejnené na jeho webovom sídle.

§ 3

Toto nariadenie vlády nadobúda účinnosť 1. januára 2020.

1. ) § 6 zákona č. 343/2015 Z. z. o verejnom obstarávaní a o zmene a doplnení niektorých zákonov v znení zákona č. 345/2018 Z. z.. [↑](#footnote-ref-2)
2. ) Zákon č. 222/2004 Z. z. o dani z pridanej hodnoty v znení neskorších predpisov. [↑](#footnote-ref-3)